[8]

Tárgy: Sándor István kihallgatása.

F e l j e g y z é s

Budapest, 1952. augusztus 3.

Kihallgatási idő: 9-h. 15.30-h-ig.

Sorolja fel, hogy milyen illegális csoportokat szervezett és vezetett?

A következő illegális csoportjaim voltak:

1./ ”Nagy fiucsoport”, mely Rákospalotán, előbb a Klarisszeumban, később Rákospalota, Felszabadulás utja 36 sz. alatt jött össze a lakásomon.

2./ ”Kisfiu csoport”, mely Nagy Pál, Ujpest Bajza utca 39 sz. alatti lakásán jött össze.

3./ ”Lánycsoport”, amely Hargitai Katalin csoporttag szüleinek lakásán, vagy a leány-csoporttagok szüleinek lakásán jött össze.

4./ Meszlényi Anna csoportja, amely Meszlényi, Rákospalota, Desseffi utcai lakásán jött össze.

5./ ”Szt. József plébánia énekkari lánycsoport”, mely Ujpest, Nap utcai templom kórushelységében jött össze, vagy a hegyekben kirándulás ürügyén.

6./ ”Szt. József plébánia énekkari fiucsoport”, amely Nagy Pál, Ujpest, Bajza u. 39 sz. alatti lakásán jött össze.

Ismertesse azt, hogy ezek a csoportok mikor alakultak és honnan szervezte tagjait?

A ”nagyfiu csoport” és a ”kisfiu csoport” tagjait a szalézi rend vezetése alatt álló KIOE-ból, cserkész és szívgárda egyesületekből szerveztem meg. Amikor ezeket az egyesületeket feloszlatták a tagjainak egy részét átvittem illegalitásba és belőlük alakitottam meg a demokrácia ellenes illegális ifjusági csoportjaimat. Igy a ”nagyfiu csoport” 1948. nyarán alakult, a ”kisfiú csoport” 1949. őszén.

A ”Lánycsoport” tagjait a szalézi templomba járó lányok közül szerveztem be illegális demokrácia-ellenes ifjusági tevékenységre. Ez a csoport 1949. végén alakult meg.

”Meszlényi Anna csoport” már korábban Meszlényi Anna szervezte meg. Én Meszlényit még a Szt. István társulat könyvkereskedéséből ismertem meg és később tudtam meg tőle, hogy összetart egy csoportot. Ez a csoport Meszlényi Rákospalota, Desseffi utcai lakásán járt össze rendszeresen. A csoport vezetését 1950. juniusban vettem át. Ezt követően illegális értekezleteiken előadásokat tartottam.

A ”Szt. József plébánia énekkari lánycsoport” tagjait az azonos nevü énekkarból szerveztem be illegális csoportmunkába, Sztancsik Ferenc régebbi illegális csoportom tagján keresztül 1952. junius hónapban.

A ”Szt. József plébánia énekkari fiucsoport” tagjait részben az azonos nevü énekkarból szerveztem be, részben a korábbi illegális csoporttagjaim közül kerültek ki tagjai. Beszervezésük egybeesik a lánycsoport beszervezésével.

Sorolja fel a ”nagyfiuk” csoportjának tagjait és részletezze azoknak a csoportba való beszervezésének körülményeit, tevékenységüket és az Önnel való jelenlegi kapcsolatukat?

Botlik László gépészmérnök, Nagy Károly mechanikus, Janik László II-éves Kossuth Akadémista, Krizsán János timár, Krizsán Károly müszerész, Krizsán Sándor jutagyári munkás, Hofferek Károly timár, Hegedüs László kőmüves, Nagy Ferenc mechanikus, Scheffer Mihály szabó, Karaszek Ernő füszeres-segéd, Vágvölgyi Ferenc szabó.

Botlik László gépészmérnök az Északi fütőházban, Budapesten dolgozik, Dobó utcában lakik. Kb. 27 éves, nős, felesége, Jakab Teréz, az illegális lánycsoport tagja. Botlikot még 1948-49-ből ismerem. A szalézi kápolnába járt be. Egy alkalommal találkoztam vele a villamoson, ahol beszélgetni kezdtem vele. Ezután egyre gyakrabban találkoztunk, majd felfedtem előtte, hogy vezetésem alatt müködik egy illegális ifjusági szervezkedés. Ez alkalommal beszerveztem az u.n. ”nagyfiuk” csoportjába.

1949. végén már rendszeresen eljárt az illegális összejövetelekre és hamarosan segitett már a csoport vezetésében is. Egy idő mulva kb. 1950. telén megkértem arra, hogy tartson előadássorozatot a csoport részére, amit meg is tartott. Botlikot beszámoltattam arról, hogy az illegális szervezkedésben tanultak alapján, hogyan foglalkozik a munkahelyén lévő emberekkel. Emlékezetem szerint Botlik a munkahelyén egyénileg foglalkozott a körülötte dolgozókkal és igyekezett őket célkitüzéseim számára megnyerni. Illegalitásba menésem után is fenntartottam Botlikkal a kapcsolatomat, aki ismerte az illegális lakásomat és nevemet is.

Nagy Károly mechanikus a Láng-gyárban dolgozott, jelenleg katona - 1952. májusban vonult be. Kb. 23 éves, Ujpest, Bajza u. 39 sz. alatt lakik. Még 1947-ben belépett a szaléziak vezetése alatt álló KIOE. egyesületbe. Mint a KIOE. tagja a Clariseumba járt be. 1948. nyarán, amikor a KIOE.-t feloszlatták a volt tagok egy része a vezetésem alatt átmentek illegalitásba, köztük Nagy Károly is. Nagy aktivan dolgozott az illegális csoportban. Ő szervezte be oda két testvérét Nagy Gyulát és Ernőt is. Illegalitásba menésem után is fenntartottam a Nagy-al a kapcsolatot. Ennek során Nagy járt több alkalommal az illegális lakásomon és ismerte az illegális nevemet is. Vele üzentem meg Zana Albertnak 1952. áprilisában, hogy akarok vele beszélni, keressen fel illegális lakásomon.

Nagy Szegedre vonult be katonának. Azóta juniusban beszéltem vele, amikor Budapesten volt szabadságon. Tudomásom szerint Nagy még nem szervezett csoportot az alakulatában, mert nem rég van ott és érettségire készült, amit most juniusban tett le.

Kihallgatását megszakitom!

Sándor István

gyanusitott.

Felvette: Jámbor Árpád

áv. őrnagy

H-né/6